Timothée Chalamet

Timothée Hal Chalamet (* 27. december 1995, New York, New York, USA) je americko-francúzsky herec. Svoju hereckú kariéru začal v krátkych filmoch, potom sa v roku 2012 objavil v americkej televíznej dráme "Homeland". O dva roky neskôr debutoval v dráme "Muži, ženy a deti" a následne sa objavil v sci-fi filme Christophera Nolana "Interstellar".
Životopis.
Detstvo.
Narodil sa v Hell's Kitchen, miestnej časti newyorskej štvrte Manhattan. Jeho rodičmi sú Nicole Flender, realitná maklérka a Marc Chalamet, redaktor v UNICEF. Jeho otec pochádza z Francúzka z Nîmes. Chalamet hovorí plynule po anglicky a po francúzsky. Má francúzske občianstvo i občianstvo Spojených štátov. Letá trávil vo francúzskej dedine Le Chambon-sur-Lignon u svojich starých rodičov. Jeho detským snom bolo stať sa profesionálnym futbalistom. 
V roku 2013 absolvoval strednú školu Fiorello H. LaGuardia of Music &amp; Art and Performing Arts v New Yorku. Po strednej škole začal na Kolumbijskej univerzite študovať kultúrnu antropológiu. Po roku sa presunul na New York University, aby mohol slobodnejšie nasledovať svoju hereckú kariéru.
2008 – 2016: Prvé úlohy.
Už od detstva sa objavoval v reklamách a hral aj v 2 krátkych hororových filmoch: "Sweet Tooth" a "Clown." V televízii debutoval v jednej z epizód dlhoročnej série "Zákon a poriadok" (2009), kde hral obeť vraždy. Po televíznom debute hral vedľajšiu rolu vo filme "Loving Leah" (2009). V roku 2011 debutoval v divadelnej hre "The Talls", ktorá sa odohrávala v sedemdesiatych rokoch, a v ktorej hral sexuálne zvedavého 12-ročného Nicholasa. V roku 2012 mal opakujúce sa role v komediálnej dráme "Royal Pains" a v kritikmi uznávanom špionážnom seriáli "Homeland". Spolu so zvyškom obsadenia bol Chalamet nominovaný na Screen Actors Guild Awards. 
V roku 2014 obsadil vedľajšiu úlohu v "Muži, ženy a deti" od Jasona Reitmana. Neskôr v tom roku hral rolu mladého Toma Coopera v sci-fi filme "Interstellar". Film získal kladné recenzie, v ktorých kritici ocenili herecké výkony a celosvetovo zarobil vyše 675 miliónov dolárov. Taktiež si v roku 2014 zahral úlohu mladšej verzie hlavnej postavy v komédii "Worst Friends", ktorá mala limitovanú distribúciu a dostala kladné hodnotenie. V roku 2015 hral Chalamet vo filme "One &amp; Two" režiséra Andrewa Droz Palerma postavu Zaca, syna, ktorý spolu so svojou sestrou začína skúmať nezvyčajné schopnosti a temné rodinné tajomstvá, keď ich matka ochorie. Jeho ďalšia filmová úloha bola dospievajúca verzia postavy Stephena Elliotta v krimi trileri"The Adderall Diaries". Vo svojej poslednej úlohe roku 2015 hral Charlieho Coopera, mrzutého vnuka vo vianočnej komédii "Chaos na Vianoce."
2017 – súčasnosť: Prelom.
V roku 2017 hral vo filme "Daj mi tvoje meno" režiséra Luca Guadagniniho podľa rovnomenného románu Andrého Acimana. Príbeh sa točí okolo mladého muža menom Elio, ktorý žije v osemdesiatych rokoch 20. storočia v Taliansku a zamiluje sa do Olivera, študenta univerzity. Pri príprave na úlohu sa naučil hovoriť taliansky, hrať na gitare a cvičil aj na klavíri. Film mal premiéru na filmovom festivale Sundance 2017. Jeho výkon bol veľmi ocenený. Jon Frosch z The Hollywood Reporter zaradil Chalameta do zoznamu najlepších výkonov roka. The New York Times ho uviedol na svoj zoznam najlepších hercov roka. Za stvárnenie postavy vo filme získal Gotham Independent Film Award a bol nominovaný na Zlatý glóbus, SAG Award, BAFTA Award a Cenu akadémie za najlepšieho herca. Zároveň sa stal treťou najmladšou osobou v histórii, ktorá bola nominovaná na Cenu akadémie v kategórii najlepší herec. Vo svojom druhom filme roku 2017, "Hot Summer Nights", hral postavu Daniela, mladistvého tínedžera, ktorý sa zaplietol do obchodu s drogami. Neskôr toho roku hral Kyle Scheibla, bohatého hipstera v kapele v debutovom filme Grety Gerwigovej "Lady Bird". V decembri toho roku vyšiel film "Hostiles" od režiséra Scotta Coopera, v ktorom hral vojaka Philippa DeJardin. 
V roku 2018 Chalamet v dráme "Beautiful boy" stvárnil Nica, teenagera závislého od metamfetamínu, ktorý má napätý vzťah so svojím otcom, novinárom Davidom Sheffom. Film režíroval Felix Van Groeningen a je založený na dvojici autobiografií – Sheffovej biografii "Beautiful Boy: A Father's Journey Through His Son's Addiction" a "Tweak: Growing Up on Methamphetamines" od Nica Sheffa. Za úlohu bol nominovaný za najlepšieho herca vo vedľajšej úlohe na SAG Awards, Zlatý glóbus a BAFTA Awards. Nasledujúci rok hral v romantickej komédii Woodyho Allena "Daždivý deň v New Yorku". Ďalej vykreslil Henricha V. z Anglicka, mladého princa, ktorý nevedomky získal anglický trón, v Netflixovej dráme Davida Michôda "The King", založenej na niekoľkých historických hrách od Shakespeara. Vo svojom treťom filme uvedenom v roku 2019 stvárnil Theodora „Laurie“ Laurencea, zamilovaného tínedžera, vo filme "Little Women", adaptácii rovnomenného románu od Louisa May Alcott. Film bol druhou spoluprácou s Gerwigom a Ronanom a získal kladné recenzie od kritikov. 
Pripravované projekty.
Chalamet vystúpi ako hlavná postava Paul Atreides v adaptácii sci-fi románu "Duna", ktorú pripravuje Denis Villeneuve a ako jedna z postáv "ensemble cast" v dráme Wesa Andersona "The French Dispatch". Chalametovým londýnskym divadelným debutom bude hra Amy Herzogovej "4000 míľ." Pôvodne bola plánovaná na apríl 2020, lenže kvôli pandémii koronavírusu bola odložená. Tiež stvárni speváka Boba Dylana v životopisnom filme od režiséra Jamesa Mangolda a znovu si zopakuje svoju rolu Perlmana v pokračovaní filmu "Call Me by Your Name" na základe knihy "Find Me". 
Ocenenia a nominácie.
Bol nominovaný na Cenu Akadémie za svoj herecký výkon vo filme "Daj mi tvoje meno". Taktiež bol nominovaný na cenu BAFTA, Zlatý Glóbus, Screen Actors Guild Award a Cenu kritikov 'Choice Award, všetky za najlepšieho herca. Za svoju prácu v "Beautiful Boy" bol nominovaný na Zlatý Glóbus, cenu BAFTA, cenu SAG a cenu kritikov za najlepšieho herca. Spolu bol nominovaný na 126 cien, z ktorých 53 vyhral.
Poznámky.
Výslovnosť Chalametovho mena v angličtine je /ˈtɪməθi ˈʃæləmeɪ/ "TIM-ə-thee SHAL-ə-may". Francúzsku výslovnosť [timɔte ʃalamɛ] označil za „skutočnú výslovnosť“, ale používa poangličtenú formu, pretože si myslí, že vyžadovať od iných, aby používali francúzsku výslovnosť, je „naozaj snobské“ a „príliš veľká povinnosť“.